Дунейпсо зэхьэзэхуэхэр къапоплъэ
Къэбэрдей-Балъкъэрым СпортымкIэ и министерствэм щагъэлъэпIащ «Формула-1» зэхьэзэхуэм и судьяхэм маршалу яхэта, ди республикэм Автомобиль спортымкIэ и федерацэм и лIыкIуэхэр. Ар иригъэкIуэкIащ министр Хъущт Аслъэнбэч.
Дуней псом цIыху куэд щыдэзыхьэх «Формула-1»-м и «Гран-при Урысей» Iыхьэр Сочэ къалэм мэлыжьыхьым и кIэхэм щекIуэкIащ. Зэи къэмыхъуауэ, иджы япэу абы маршалу хэтащ КъБР-м щыщ судьяхэр.
«ИкъукIэ гуапэ тщыхъуащ ди республикэм щыщ щIалэхэр судьяуэ «Формула-1»-м зэрыхэтар. Фэ хэфша лъагъуэр къыдэкIуэтей ныбжьыщIэхэм гъуазэ зэрахуэхъунур си фIэщ мэхъу», — захуигъэзащ маршалхэм министрым.
«Мыпхуэдэ пщIэшхуэ зиIэ зэхьэзэхуэхэм я къызэгъэпэщакIуэхэм япэ дыдэу мы гъэм дыхэхуауэ аращ. «Формула-1»-м и Iыхьэу Сочэ щекIуэкIынум хэтыну судьяхэм я семинару Дон Iус Ростов щыIам нэхъыфIу зыкъыщызыгъэлъэгъуахэращ абы кIуэну зи кIэн къикIахэр. Апхуэдэхэм яхэхуащ ди республикэм и лIыкIуэхэу Къуэдзокъуэ Руслан, Гузоев Исмэхьил, УнащIэ Хьэзрэталий сымэ», — жиIащ КъБР-м Автомобиль спортымкIэ и федерацэм и президент Байсиев Темыржан.
Сочэ щызэфIаха лэжьыгъэ купщIафIэм и фIыгъэкIэ абыхэм Iэмал къахукъуэкIащ дуней псом и сыт хуэ-дэ къэралми щекIуэкI зэхьэзэхуэхэм хэтыну.
Зэхьэзэхуэм и судьяуэ щыта Гузоев Исмэхьил къыхигъэщащ апхуэдэ зэхыхьэшхуэхэм ухэтыфын папщIэ практикэ уиIэныр зэрымащIэр, теориеми гулъытэшхуэ зэрыхуэщIыпхъэр.
«Ди республикэм щыIэщ щIалэ куэд практикэм фIы дыдэу щыгъуазэу. Иджы дэ дыздэщыIа семинархэм хуэдэхэм екIуалIэурэ теориемкIэ я щIэныгъэр хагъэхъуэн хуейщ. А лъагъуэм дэ дрикIуащи, сыт и лъэныкъуэкIи абыхэм сэбэп дахуэхъуфынущ», — жиIащ Гузоевым.
Байсиевым къызэрыхигъэщамкIэ, мы семинархэм хуэдэхэр КъБР-м щрагъэкIуэкIыну хущIэкъунущ, ди щIалэхэм ящыщ нэхъыбэу абы хэтыфын папщIэ.
ГуфIэгъуэ зэIущIэм и кIэухыу Хъущт Аслъэнбэч министерствэм и фIыщIэ тхылъхэр яритащ «Формула-1»-м и Iыхьэу Сочэ щекIуэкIам хэта судьяхэм.
ЖЫЛАСЭ Замир.
